Det har været den mest succesrige sæson i AaB's 129 års historie. Både Superliga-og pokaltitlen er hentet til Nordjylland, og især stærke præstationer for AaB's venstre side med Nicolaj Thomsen og Jakob Ahlmann har været afgørende. Derfor er der også stor interesse for den unge duo. Ifølge BT har FC København tidligere vist interesse for begge, men de kan godt spare sig. - Når man har været med til at vinde mesterskab og pokaltitel med AaB er det naturligt, at der er stor interesse for de her spillere, siger agent Mads Winther til BT. - Der kan sagtens komme noget aktivitet på både Nicolaj og Jakob i sommerens løb. Men det er klart, at de begge hælder mod et udenlandsk skifte, hvis der skal ske noget. AaB's sportschef Allan Gaarde understreger, at han meget gerne holder fast på duoen.

Opsummering:
AaB's stærke duo Nicolaj Thomsen og Jakob Ahlmann tiltrækker interesse fra både ind- og udland. De foretrækker dog begge udlandet, lyder det fra deres agent.